Matovič, Igor, podpredseda vlády a minister financií SR (2021-11-02):
Ďakujem pekne. V predloženom návrhu zákona, ktorým teda novelizujeme zákon o finančnej správe, chceme dosiahnuť, jako som aj teda hovoril v tom úvodnom slove, aby sme mohli prispôsobiť niektoré činnosti finančnej, finančného riaditeľstva tak, aby sme boli efektívnejší v odhaľovaní prípadných zločinov v rámci, medzi príslušníkmi finančnej správy. Chcem pri tejto príležitosti upozorniť na jeden problém, ktorý sa vyskytol, alebo že prečo je dôležité, aby sme mali ľudí, ktorí pracujú pre finančnú správu, veľmi čestných a aby to boli ľudia, ktorí strážia verejný záujem, lebo v tejto dobe práve prežívame obdobie, kedy by sme potrebovali peniaze a každé jedno euro by sa nám zišlo na to, aby sme dokázali valorizovať platy zamestnancov verejnej správy, ale súvisí to s finančnou správou, tak spomeniem ten prípad, a to je podvodné preclievanie čínskeho tovaru pri dovoze na Slovensko. Možno ste zaregistrovali, že niekedy, pár rokov dozadu Európska komisia alebo OLAF, európsky orgán proti podvodom, na boj proti podvodom, nám vytkol, že na Slovensku veľmi zvláštnym spôsobom sa preclieval čínsky tovar a takýmto spôsobom sme my ako Slovenská republika podľa názoru Európskej komisie okrádali náš spoločný európsky rozpočet o peniaze. Clo, ktoré sa vyberá pri vstupe na územie Slovenskej republiky, je totiž unikátnym zdrojom financovania činnosti Európskej únie alebo Európskej komisie a my sme len taký poverený orgán, ktorý má clo vyberať. Z tohto objemu, ktorý vyberieme, 20 % zostáva nám na správu toho výberu a 80 % má putovať do spoločného rozpočtu. Chcem teda aj pri tejto príležitosti poukázať na to, že ako je mimoriadne dôležité, aby tieto činnosti zastávali alebo robili kontrolné činnosti, alebo aj teda samotné colné preclievanie, aby robili ľudia, ktorí sú čestní, lebo iba pri tomto jednom podvode, ktorý sa na Slovensku realizoval, nám Európska komisia hovorí, že sme okradli spoločný rozpočet o 277 mil. eur. Možno tých miliónov tu lieta kopa, lenže toto je jeden jediný podvod za 277 mil. eur a do polovičky júla nám Komisia vyúčtovala, do polovičky júla nám Komisia vyúčtovala aj 230 mil. úrokov z tohto podvodu. Čiže môžme hovoriť, že do polky júla, podľa názoru Európskej komisie, s ktorým môžme nejak akokoľvek nesúhlasiť, sme spáchali len pri jednom jedinom, pri jednej jedinej kauze, a to podvodného preclievania čínskeho tovaru, škodu viac jako 500 mil. eur. Ak by teda sme si chceli predstaviť, že koľko to je asi, jaký objem prostriedkov je, tak všetci zamestnanci verejnej správy, to znamená komplet všetci policajti, hasiči, vojaci, sestričky, lekári, učitelia, komplet všetci úradníci, či teda pracujúci priamo pre štát, ministerstvá, samosprávu, 440-tisíc ľudí by mohlo mať na budúci rok zvýšené platy o 5 % a vlastne by nás to nič nestálo, lebo približne 5 % všetkých osobných nákladov, všetkých zamestnancov verejnej správy pri 440-tisíc ľuďoch je 500 mil. eur. Len pri tomto jedinom podvode vlády Petra Pellegriniho a Roberta Fica sme preto, že na mieste ľudí, ktorí mali strážiť verejný záujem, boli podvodníci, spáchali ako Slovenská republika voči spoločnému rozpočtu Európskej komisie škodu viac jako 500 mil. eur. Chcel som len tento jediný príklad použiť, aby som dokumentoval dôležitosť prijatia takejto zmeny. Ďakujem pekne.